অনলাইন ডেস্ক: বিএনপি দেশের জনগণকে সঙ্গে নিয়ে যে ঐক্য গড়ে তুলেছে, তা ধরে রেখে সামনে এগিয়ে যাওয়ার আহ্বান জানিয়েছেন কারাবন্দী বিএনপি চেয়ারপারসন ও সাবেক বেগম খালেদা জিয়া। আজ বিকেলে কারাগারে খালেদা জিয়ার সঙ্গে সাক্ষাত শেষে সাংবাদিকদের একথা জানান দলের মহাসচিব মির্জা ফখরুল ইসলাম আলমগীর। মির্জা ফখরুল বলেন, খালেদা জিয়া খুব অসুস্থ, তাঁকে হাসপাতালে চিকিৎসা দেওয়ার দাবি জানাচ্ছি। এসময় তিনি দলের চেয়ারপারসনের দ্রুত মুক্তি দাবি করেন। এর আগে আজ বিএনপি চেয়ারপারসন খালেদা জিয়ার সঙ্গে দেখা করতে ঢাকার পুরনো কেন্দ্রীয় কারাগারে যান দলের শীর্ষ পাঁচ নেতা। তারা দুপুর আড়াইটায় জেলগেটে পৌঁছান। দলের মহাসচিব মির্জা ফখরুল ইসলাম আলমগীর, স্থায়ী কমিটির সদস্য ড. খন্দকার মোশাররফ হোসেন, ব্যারিস্টার মওদুদ আহমদ, ব্যারিস্টার জমির উদ্দিন সরকার ও মির্জা আব্বাস ছিলেন এ প্রতিনিধি দলে। কারা কর্তৃপক্ষের অনুমতি নিয়ে তারা ভেতরে প্রবেশ করেন। পরে বিকেল চারটা ২৫ মিনিটে কারাগার থেকে বের হয়ে সাংবাদিকদের সঙ্গে কথা বলেন তিনি।